সুপ্রিম কোর্টের নির্দেশে বিসিসিআই সভাপতি পদ থেকে সরতে হয়েছে অনুরাগ ঠাকুরকে। শুধু তিনিই নন, বোর্ড সচিবের পদ থেকে অজয় শিরকেও বরখাস্ত হয়েছেন। সুপ্রিম কোর্টের এই রায়দান ভারতীয় ক্রিকেটের জন্য কতটা মঙ্গলজনক হবে, তা নিয়ে জল্পনা ক্রমশ বাড়ছেই। সেই সঙ্গে বিসিসিআই-এর পরবর্তী সভাপতি কে হবেন, তা নিয়েও শুরু হয়েছে জল্পনা। ভেসে উঠেছে অনেকের নাম। বোর্ডের মসনদে বসার ব্যাপারে সবার থেকে এগিয়ে বোধহয় সৌরভ গঙ্গোপাধ্যায়। নয়া বোর্ড কর্তা কারা হবেন, তার জন্য শীর্ষ আদালত একটি প্যানেল গড়ে দিয়েছে। এসবের মধ্যেই এবার এই ঘটনা নিয়ে মুখ খুললেন প্রাক্তন ভারত অধিনায়ক সুনীল গাওস্কর।
এক সর্বভারতীয় প্রচার মাধ্যমকে দেওয়া সাক্ষাৎকারের তিনি জানিয়েছেন, পুরো ঘটনায় ভারতীয় ক্রিকেট বোর্ডের ছবিটা বিশ্ব ক্রিকেটের দরবারে যথেষ্ট ক্ষতিগ্রস্ত হয়েছে। তবে যেহেতু এটা শীর্ষ আদালতের সিদ্ধান্ত, একে মর্যাদা দেওয়া উচিত। গাওস্কারের মতে, এবার ভারতীয় ক্রিকেটের এক নতুন অধ্যায় শুরু হতে চলেছে। এরপর তাঁকে জিজ্ঞেস করা হয়, বিসিসিআই-এর পরবর্তী সভাপতি কে হতে পারেন। তিনি জানান, ‘বিসিসিআই-এর বেঞ্চে বহু যোগ্য ব্যক্তিত্বরা রয়েছেন, যাঁরা সফল ভাবে এই দায়িত্ব পালন করতে পারবেন। তবে এই মুহূর্তে যে নামটা আমার মাথায় আসছে, তা হল সৌরভ গঙ্গোপাধ্যায়। এই কাজের জন্য ও একদম উপযুক্ত বলেই আমার বিশ্বাস। মনে করুন, সেই ১৯৯৯-২০০০ সাল, যখন ভারতীয় ক্রিকেটকে ম্যাচ ফিক্সিং-এর কালো ছায়া ঘিরে ধরেছিল। সেই সময়ে সৌরভ গঙ্গোপাধ্যায়কে অধিনায়কের দায়িত্ব দেওয়া হয়, এবং সৌরভের নেতৃত্বে বদলে যায় ভারতীয় দল। বদলে যায় ভারতীয় ক্রিকেট।’
বলাই বাহুল্য, এই কথা জানার পরে বাঙালি হিসেবে গর্ব হওয়াই স্বাভাবিক।